**NOTĂ INFORMATIVĂ**

**la proiectul hotărîrii Guvernului cu privire la aprobarea modificărilor şi completărilor ce se operează în anexele nr.1 și nr.2 din Hotărîrea Guvernului**

**nr.765 din 18 septembrie 2014**

Prezentul proiect de hotărîre a Guvernului cu privire la aprobarea modificărilor şi completărilor ce se operează în Hotărîrea Guvernului nr.765 din 18 septembrie 2014 este elaborat în temeiul indicației Guvernului Republicii Moldova nr.1214-81 din 15 aprilie 2015, precum și întru aducerea unor prevederi ale Hotărîrii în concordanță cu prevederile Legii nr.257 din 1 noiembrie 2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova.

Libera circulație a cetățenilor Republicii Moldova în spațiul comunitar reprezintă un instrument valoros care contribuie nu numai la mobilitatea persoanelor, ci are și o valență economică, deoarece crește fluxul de persoane care călătoresc în scop de afaceri, turism, etc. din Uniunea Europeană (UE) către Republica Moldova.

În 2007, Republica Moldova, unilateral a eliminat obligativitatea deținerii vizei pentru cetățenii UE, acest gest fiind unul de deschidere care a accelerat într-o oarecare măsură decizia UE de a acorda regim liberalizat de circulație cetățenilor moldoveni. Această decizie a fost întărită prin Hotărîrea Guvernului nr.765 din 18 septembrie 2014, prin care a fost aprobată lista documentelor de călătorie, acceptate pentru traversarea de către străini a frontierei de stat a Republicii Moldova. Hotărîrea în cauză permite trecerea frontierei de stat a Republicii Moldova de către cetățenii UE cu cărțile de identitate biometrice.

La moment o analiză a situației la acest capitol demonstrează că țările candidate la UE precum Albania, Bosnia și Herțegovina, Macedonia, Muntenegru, și Serbia permit traversarea frontierelor în baza cărții de identitate (ordinară) a cetățenilor UE.

Astfel, la etapa actuală, Republica Moldova pentru statele UE permite traversarea frontierei de stat cu cartea de identitate biometrică. Prin urmare, proiectul în cauză are drept scop să lărgească dreptul cetățenilor membri ai UE de a traversa frontiera de stat a Republicii Moldova nu doar cu cartea de identitate biometrică ci și cu cărțile de identitate format ID1 și ID2.

Punerea în aplicare a prevederilor prezentului proiect de hotărîre a Guvernului nu necesită alocarea unor sume suplimentare din bugetul de stat al Republicii Moldova.

**Ministrul afacerilor interne Oleg BALAN**